山中阻雨欲登華頂峰而不果
作者：洪适
朝代：宋

paragraphs: 昔聞天台山，一萬八千丈。
層峰目華頂，魂夢幾馳想。
朅來乘清秋，明發將獨往。
小雨巧作難，祥雲約仍爽。
風磴漬苔蘚，霜崖亂榛莽。
崢嶸一何峻，梯空不可上。
便思捐竹輿，徐行倩藤杖。
老僧挹而言，茲山韜萬象。
舉頭天宇逼，寓目巖扉敞。
重溟倒寒影，萬壑振幽響。
峽迥啼猱猿，林高隕楂橡。
仙袂挹浮丘，飄然頓塵網。
今茲風雨時，烟霧接穹壤。
勁寒或薄人，跬步迷俯仰。
不如遊石梁，重來事真賞。
斯言既纚纚，誠哉非我誑。
俗駕爲之回，蕪音不堪榜。
寄聲山中靈，心期空鞅鞅。